3 โบรกฯแตะเบรกยกเลิกประมูลหุ้น IFEC วันนี้ หลังศาลมีคำสั่งคุ้มครองชั่วคราว
3 โบรกฯแตะเบรกยกเลิกประมูลหุ้น IFEC วันนี้ หลังศาลมีคำสั่งคุ้มครองชั่วคราว
20 ต.ค. 2560

ผู้สื่อข่าวรายงานว่า บริษัทหลักทรัพย์ เคทีบี (ประเทศไทย) จำกัด ,บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) และ บริษัทหลักทรัพย์ ทรีนิตี้ จำกัด ยกเลิกการขายทอดตลาดหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC วันนี้(20 ต.ค.) ซึ่งเป็นส่วนของนายวิชัย ถาวรวัฒนยงค์ ซึ่งได้จดจำนำ และ/หรือใช้เป็นหลักประกันตามสัญญากู้ยืมเงินเพื่อซื้อขายหลักทรัพย์ที่ทำไว้ เนื่องจากศาลมีคำสั่งคุ้มครองชั่วคราวไม่ให้มีการขายทอดตลาดครั้งนี้ แต่อย่างไรก็ตาม บริษัทหลักทรัพย์ทั้ง 3 แห่งระบุว่าจะยื่นคำร้องขอเพิกถอนคำสั่งคุ้มครองชั่วคราว ซึ่งหากได้รับอนุญาตก็อาจจะกลับมาเปิดประมูลอีกครั้ง
 
อนึ่งก่อนหน้านี้บริษัทหลักทรัพย์ 3 แห่ง ได้นำหุ้น IFEC ของนายวิชัย ถาวรวัฒนยงค์ ขายทอดตลาดไปแล้ว 2 ครั้ง โดยทำการขายทอดตลาดครั้งแรกวันที่ 31 ก.ค.60 กำหนดราคาตั้งต้นที่ 3.10 บาท ปรากฏว่าในวันดังกล่าวไม่มีผู้เข้ามาลงทะเบียนเข้าร่วมประมูล จึงทำให้ทั้ง 3 โบรกฯ ต้องประกาศยุติการขายทอดตลาดหุ้น IFEC ขณะที่ได้จัดการประมูลใหม่อีกครั้งในวันที่ 10 ส.ค.60 กำหนดราคาขายตั้งต้นที่ 2.50 บาท อย่างไรก็ตามการขายทอดตลาดครั้งที่ 2 ยังไม่มีผู้เข้าร่วมประมูลเช่นกัน
สำหรับรายการหลักทรัพย์ที่จะทำการขายทอดตลาดมีดังนี้
1.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 30,786,666 หุ้น ราคาขายขั้นต้น 2.20 บาทต่อหุ้น รวมเป็นเงิน 67,730,665 บาท โดยหลักทรัพย์ดังกล่าวจำนำและเป็นหลักประกันของบริษัทหลักทรัพย์ ทรีนีตี้ จำกัด
2.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 22,775,000 หุ้น ราคาขายขั้นต้น 2.20 บาทต่อหุ้น รวมเป็นเงิน 50,105,000 บาท โดยหลักทรัพย์ดังกล่าวเป็นหลักประกันของบริษัทหลักทรัพย์ เมย์แบงก์ (ประเทศไทย) จำกัด (มหาชน)
3.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 3,900,000 หุ้น ราคาขายขั้นต้น 2.20 บาทต่อหุ้น รวมเป็นเงิน 8,580,000 ล้านบาท โดยหลักทรัพย์ดังกล่าวหลักประกันของบริษัทหลักทรัพย์ เคทีบี (ประเทศไทย) จำกัด
ทั้งนี้ราคาหุ้น IFEC ก่อนถูกพักการซื้อขายเมื่อวันที่ 11 ม.ค.60 อยู่ที่ระดับ 3.10 บาท